ปิดงบการเงินฤดูแจกปันผล
ดันหุ้น1,600 ลุ้นเดือน มี.ค. แตะ 1,600 จุด อานิสงส์ทำราคาปิดงวดไตรมาสแรกผสมฤดูกาลปันผล
14 มี.ค. 2556

ดันหุ้น1,600 ลุ้นเดือน มี.ค. แตะ 1,600 จุด อานิสงส์ทำราคาปิดงวดไตรมาสแรกผสมฤดูกาลปันผล
นักวิเคราะห์จากบริษัทหลักทรัพย์ (บล.) โนมูระ พัฒนสิน (CNS) เปิดเผยว่า มีความเป็นไปได้ที่ภายในเดือน มี.ค. ดัชนีหุ้นไทยจะขึ้นไปแตะระดับ 1,600 จุด เพราะว่าจากสถิติตลาดหุ้นในช่วง 8 ปีที่ผ่านมา กว่า 75% จะพบว่า 2 สัปดาห์ก่อนที่จะมีการปิดงวดบัญชีนั้นจะมีแรงซื้อหุ้นเข้ามาจากนักลงทุน ทั้งจากสถาบันและต่างชาติเพื่อทำราคาในการปิดบัญชี
ประกอบกับในช่วงเดือน มี.ค. เป็นช่วงที่บริษัทจดทะเบียนประกาศจ่ายเงินปันผล ซึ่งถือเป็นปัจจัยสำคัญในการดูดเงินให้เข้ามาลงทุนด้วย
สำหรับหุ้นที่จะได้รับประโยชน์จากการปิดงวดบัญชีคือกลุ่มที่มีฤดูกาล เช่น กลุ่มค้าปลีก โรงพยาบาล ท่องเที่ยว หุ้นปันผลสูง คือ กลุ่มค้าปลีก วัสดุก่อสร้าง ธนาคาร
ทั้งนี้ หุ้นที่แนะนำคือ บริษัท สมบูรณ์ แอ๊ดวานซ์ เทคโนโลยี (SAT) บริษัท ทุนธนชาต (TCAP) บริษัท ไดนาสตี้เซรามิค (DCC) บริษัท กรุงเทพ ดุสิตเวชการ (BGH) ธนาคารกรุงเทพ (BBL) บริษัท เอเชี่ยน พร็อพเพอร์ตี้ ดีเวลลอปเม้นท์ (AP) บริษัท ห้างสรรพสินค้าโรบินสัน (ROBINS) บริษัท การบินไทย (THAI) ธนาคารกสิกรไทย (KBANK) บริษัท ซีพี ออลล์ (CPALL) บริษัท ไมเนอร์ อินเตอร์เนชั่นแนล (MINT) ธนาคารไทยพาณิชย์ (SCB) บริษัท ปูนซิเมนต์ไทย (SCC) บริษัท อาปิโก ไฮเทค (AH)
หุ้นไทยปิดตลาดเมื่อวันที่ 13 มี.ค. ที่ระดับ 1,578.70 จุด เพิ่มขึ้น 2.02 จุด